Joibe 28 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Cronichis 1
Cjapitul 11
IL REAM DI DAVID
David re di dut Israel
11 1 Ducj i fîs di Israel si derin dongje di David in Ebron e i diserin: “Ve, nô o sin tiei vues e tô cjar. 2 Ancje prin, cuant che al regnave Saul, tu jeris tu che tu menavis lis trupis di Israel. In plui, il Signôr ti à dit: Tu menarâs a passon il gno popul Israel; tu sarâs sorestant dal gno popul Israel”. 3 Ducj i anzians di Israel si presentarin denant dal re in Ebron. David al fasè un pat cun lôr in Ebron presince dal Signôr. Alore a ongerin David a re di Israel, seont la peraule che il Signôr al veve dite midiant di Samuel.
Concuiste di Gjerusalem
4 David cun ducj i fîs di Israel al marçà cuintri di Gjerusalem, ven a stâi Gjebus, là ch’a jerin i gjebuseus, int di chel lûc. 5 La int di Gjebus i diserin a David: “Tu no tu metarâs pît culì”. 6 David al veve dit: “Chel ch’al colpissarà par prin i gjebuseus al deventarà sorestant e princip”. Par prin al lè sù Joab, fi di Zeruià, ch’al deventà cussì sorestant. 7 David si sistemà te fuartece, che le clamarin par chel citât di David. 8 Al rinfuarçà la citât dulintor, dal Milo fintremai di fûr; Joab al ristorà chel altri toc de citât. 9 David si slargjave simpri plui e il Signôr, Diu des schiriis, al jere cun lui.
I miôrs oms di David
10 Chescj a son i sorestants dai miôrs oms di David, che si vevin fat un non cul lôr valôr tal so ream e che, insieme cun ducj i fîs di Israel, lu vevin metût re, seont la peraule dal Signôr tai confronts di Israel. 11 Ve la liste dai miôrs oms di David: Jasobeam, fi di un cacmonit, sorestant dai Trê; al è lui ch’al à slungjade la sô lance cuintri di tresinte vitimis tun sôl viaç. 12 Daûr di lui al jere Eleazar, fi di Dodo, l’acochit; al jere un dai trê plui valorôs. 13 Al veve stât cun David in Pas-Damim. I filisteus si jerin dâts dongje par combati; al jere aventi un cjamp plen di vuardi. La trope e scjampà denant dai filisteus. 14 Alore lui si postà tal mieç dal cjamp, lu difindè e al pestà i filisteus; cussì il Signôr al fasè une vitorie fenomenâl.
15 Trê dai trente sorestants a dismontarin jù su la crete dongje di David, tal landri di Adulam; il campament dai filisteus al jere te concje di Refaim. 16 David al jere tal landri, biel che un postament di filisteus al jere a Betlem. 17 David al esprimè cheste brame a vôs alte: “Cui mi daressial mo di bevi l’aghe dal poç ch’al è te puarte di Betlem?”. 18 I trê, viergintsi un passaç traviers il campament dai filisteus, a tirarin sù l’aghe dal poç ch’al è te puarte di Betlem; le puartarin vie e je ufririn a David, ma lui nol volè bevile e le strucjà a uso une libagjon pal Signôr. 19 Al disè: “Che il Signôr mi vuardi di fâ une robe dal gjenar! Varessio di bevi il sanc di chei oms cul presit de lôr vite? Parcè che le àn puartade vie a riscjo de lôr vite!”. E nol volè bevile. Ve ce ch’a son stâts bogns di fâ chescj trê oms di valôr.
20 Abisai, fradi di Joab, al jere lui il sorestant dai Trente. Al è lui ch’al slungjà la sô lance sun tresinte vitimis e che si fasè un non framieç dai Trente. 21 Al fo il plui innomenât dai Trente e al deventà il lôr comandant, ma però nol fo mai contât tai Trê.
22 Benaià, di Kabzeel, al jere fi di Joiadà, om di valôr e che ant cumbinave une miei di chê altre. Al è lui ch’al copà i doi omenons di Moab e al è lui ch’al dismontà jù e al copà il leon tal poç, une dì ch’al stave neveant. 23 Al è simpri lui ch’al copà l’egjizian, un omenon alt cinc comedons ch’al tignive te man une lance come un subli di tiessidôr. Al lè jù cuintri di lui cuntun manel, i gjavà di man la lance al egjizian e lu copà cu la sô lance. 24 Ve ce ch’al cumbinà Benaià, fi di Joiadà, e si fasè un non framieç dai Trente valorôs. 25 Al fo il plui innomenât dai Trente, ma però nol fo mai contât tai Trê; David lu metè sorestant des sôs vuaitis.
26 Ve i plui miôrs oms: Asael fradi di Joab, Elcanan fi di Dodo, di Betlem, 27 Samot di Carod, Chelez di Pelet, 28 Ire fi di Ikes di Tekoe, Abiezer di Anatot, 29 Sibekai di Cuse, Ilai di Acoc, 30 Macrai di Netofe, Cheled fi di Baane, di Netofe, 31 Itai fi di Ribai, di Gabae dai fîs di Beniamin, Benaià di Piraton, 32 Curai di Nacale-Gaas, Abiel di Arbot, 33 Azmavet di Bacurim, Eliacbe di Saalbon, 34 Jasen di Gun, Gjonate fi di Saghe, di Carar, 35 Achiam fi di Sacar, di Carar, Elifelet fi di Ur, 36 Efer di Mechere, Achie di Pelon, 37 Chezro dal Carmêl, Naarai fi di Ezbai, 38 Gjoel fradi di Natan, Mibcar fi di Agri, 39 Zelek l’amonit, Nacrai di Berot, scudîr di Joab fi di Zeruià, 40 Ire di Jeter, Gareb di Jeter, 41 Urie l’itit, Zabad fi di Aclai, 42 Adine fi di Size il rubenit, sorestant dai fîs di Ruben, e cun lui altris trente, 43 Canan, fi di Maache, Gjosafat di Meten, 44 Uzie di Astarot, Samae e Jeiel, fîs di Cotam di Aroer, 45 Jediael fi di Simri e Joche so fradi, di Tisi, 46 Eliel di Macavim, Jeribai e Osee, fîs di Elnaam, Itme il moabit, 47 Eliel, Obed e Jaasiel di Zobe.
Notis:
- 11,1 - Dute la storie di David, come ch’e je contade tes Cronachis, e je la storie di un re ch’al è re di dut il popul di Israel dal imprin ch’al è lât sù fint a la ultime sornade. Ancje dopo che lis dîs tribûs de tramontane si saran distacadis di Gjerusalem, il Cronist al tratarà dome dal “vêr” popul ebraic, come se i schismatics nancje no esistessin.
- 11,3 - La regalitât di David e partìs di un disen precîs di Diu, no de volontât di un om o di un popul.
- 11,4 - Gjebus nol è il non primarûl di Gjerusalem, che za tal XX sec. p.d.C. I disevin Urusalim, ma al è gjavât dal non de int ch’e jere a stâ li, i gjebuseus.
- 11,15 - Il numar “Trente” al è un numar convenzionâl; che di fat i miôrs oms di David a son plui di trente.
- 11,19 - Bevi il sanc pai ebreus al voleve dî bevi la vite e al jere inibît de leç (Lv 13,11; Dt 12,23).
- 11,23 - Cinc comedons a son simpri plui di doi metris. Sot vie al ven di pensâ a la lote di David cun Golie (1 Sam 17,4-10).
- 11,26-41 - Une liste di oms di valôr ricuardâts cul lôr non, cul non dal pari e cul lûc di divignince, ma cence nissune colegance cun ce ch’al jere stât dit prime.
fur_Latn fur_Latn fur_Latn cat_Latn fur_Latn ast_Latn lit_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn